L 111/4
FI
Euroopan unionin virallinen lehti
26.4.2023
(14)
Asetuksessa (EU) 2018/842 vuodelle 2030 vahvistettua kasvihuonekaasupäästöjen vähennystavoitetta on tarkistettava kunkin jäsenvaltion osalta.
Menetelmien, joita käytetään tarkistettaessa vuodelle 2030 asetettuja kansallisia kasvihuonekaasupäästöjen vähennystavoitteita, olisi oltava samat kuin ne, joita käytettiin hyväksyttäessä asetusta (EU) 2018/842; kansalliset osuudet määritettiin silloin ottaen huomioon jäsenvaltioiden erilaiset valmiudet ja kustannustehokkuusmahdollisuudet, jotta varmistettaisiin oikeudenmukainen ja tasapainoinen taakanjako.
Kunkin jäsenvaltion kasvihuonekaasupäästöjen vähennystavoite vuodelle 2030 olisi näin ollen määritettävä suhteessa asianomaisen jäsenvaltion mainitun asetuksen soveltamisalaan kuuluvien kasvihuonekaasupäästöjen tasoon vuonna 2005, sellaisena kuin taso on uudelleentarkasteltuna mainitun asetuksen 4 artiklan 3 kohdan nojalla, mikä ei kuitenkaan koske sellaisten laitosten todennettuja kasvihuonekaasupäästöjä, jotka olivat toiminnassa vuonna 2005 ja jotka otettiin EU:n päästökauppajärjestelmään vasta vuoden 2005 jälkeen.
(15)
Näin ollen tämän asetuksen voimaantulovuodesta alkaen tarvitaan uudet sitovat, vuotuisina päästökiintiöinä ilmaistut kansalliset rajat.
Kyseiset rajat johtavat asteittain kunkin jäsenvaltion vuodelle 2030 asetettuun kasvihuone­ kaasupäästöjen vähennystavoitteeseen.
Tämän asetuksen voimaantulovuotta edeltäville vuosille vahvistetut, komission täytäntöönpanopäätöksessä (EU) 2020/2126 (12) esitetyt vuotuiset rajat pysyvät voimassa.
(16)
Covid-19-pandemialla ja Venäjän Ukrainaa vastaan käynnistämällä hyökkäyssodalla on vaikutuksensa unionin talouteen ja sen kasvihuonekaasupäästöjen tasoihin laajuudessa, jota ei voida vielä täysin määrittää.
Toisaalta unioni on ottanut käyttöön kaikkien aikojen suurimman elvytyspakettinsa ja vauhdittanut siirtymää pois fossiilisista polttoaineista, millä voi niin ikään olla vaikutusta kasvihuonekaasupäästöjen tasoihin.
Näiden epävarmuuksien ja muiden kasvihuonekaasupäästöihin vaikuttavien ennakoimattomien tapahtumien vuoksi on aiheellista tarkastella päästötietoja uudelleen vuonna 2025 ja tarvittaessa päivittää vuosien 2026–2030 vuotuiset päästökiintiöt vuonna 2025.
Kyseisen päivityksen olisi perustuttava komission suorittamaan kansallisten inventaariotietojen perusteelliseen tarkasteluun, jonka avulla määritetään kunkin jäsenvaltion keskimääräiset kasvihuonekaasupäästöt vuosina 2021, 2022 ja 2023.
(17)
Asetuksen (EU) 2021/1119 mukaisesti etusijalle olisi asetettava suorien kasvihuonekaasupäästöjen vähennykset, joita olisi täydennettävä lisäämällä hiilenpoistumia ilmastoneutraaliuden saavuttamiseksi.
Asetuksessa (EU) 2021/1119 todetaan, että hiilinielut sisältävät luonnollisia ja teknologisia ratkaisuja.
On tärkeää ottaa käyttöön unionin järjestelmä, jolla sertifioidaan teknisten ratkaisujen avulla syntyneet turvallisesti ja pysyvästi varastoidut hiilenpoistumat ja joka selventää asiaa jäsenvaltioille ja markkinatoimijoille tällaisten hiilenpoistumien tehostamiseksi.
Kun tällainen sertifiointijärjestelmä on voimassa, tällaisiin hiilenpoistumiin liittyvää tilinpitoa voidaan analysoida unionin oikeuden mukaisesti.
(18)
Aikaisempien toimien kannustamiseksi ja ympäristötavoitteiden tinkimättömyyden varmistamiseksi on tarpeen ja asianmukaista alentaa vuotuisten päästökiintiöiden lainauksen ja talletuksen enimmäismääriä koko kaudeksi 2021–2030.
Toisaalta jäsenvaltioiden olisi pystyttävä asteittain vähentämään kasvihuonekaasupäästöjään ja saavuttamaan vuodelle 2030 asetetut tiukennetut kansalliset kasvihuonekaasupäästöjen vähennystavoitteensa kustannustehokkaalla tavalla.
Ottaen huomioon tämän asetuksen edellyttämät uudet ja tiukemmat vuotuiset päästökiintiöt on aiheellista nostaa vuotuisten päästökiintiöiden jäsenvaltioiden välisten siirtojen nykyisiä enimmäismääriä.
Vuotuisten päästökiintiöiden siirtomahdollisuus edistää jäsenvaltioiden välistä yhteistyötä ja antaa niille mahdollisuuden saavuttaa kasvihuonekaasupäästöjen vähennystavoitteensa kustannustehokkaasti samalla kun huolehditaan ympäristötavoitteiden tinkimättömyydestä.
Näiden siirtojen avoimuus olisi varmistettava, jotta ne toteutetaan molemmille sopivalla tavalla, mukaan lukien huutokaupalla, asiamiesperusteisesti toimivia markkinavä­ littäjiä käyttämällä, kahdenvälisin järjestelyin tai käyttämällä sähköistä rajapintaa aiottuja siirtoja koskevan tietojenvaihdon helpottamiseksi ja transaktiokulujen vähentämiseksi.
(12) Komission täytäntöönpanopäätös (EU) 2020/2126, annettu 16 päivänä joulukuuta 2020, jäsenvaltioiden vuotuisten päästökiintiöiden vahvistamisesta kaudelle 2021–2030 Euroopan parlamentin ja neuvoston asetuksen (EU) 2018/842 mukaisesti (EUVL L 426, 17.12.2020, s. 58).